YHTEISÖJEN ENSIMMÄISEN OIKEUSASTEEN TUOMIOISTUIMEN

TUOMIO (ensimmäinen jaosto)

6 päivänä maaliskuuta 1997

Yhdistetyt asiat T-40/96 ja T-55/96

Armel de Kerros ja Véronique Kohn-Bergé

vastaan

Euroopan yhteisöjen komissio

”Henkilöstö — Palvelukseen ottaminen — Osallistuminen sisäiseen kilpailuun — Kilpailuilmoitus — Osallistumisedellytykset — Palvelusaika osallistumisedellytyksenä”

Täydellinen teksti ranskankielellä II-135

Aihe:

Asiassa T-40/96 kanteella vaaditaan sisäisen kilpailun COM/T/B/96 valintalautakunnan päätöksen kumoamista ja asiassa T-55/96 sisäisen kilpailun COM/T/C/96 valintalautakunnan päätöksen kumoamista, kun päätöksillä hylättiin kantajien osallistuminen edellä mainittujen kilpailujen kokeisiin sillä perusteella, että edellytetty kolmen vuoden yhtäjaksoinen palvelusaika Euroopan yhteisöjen muihin toimenhaltijoihin sovellettavissa säännöissä tarkoitettuna toimenhaltijana Euroopan yhteisöjen palveluksessa ei heidän osaltaan täyttynyt.

Lopputulos:

Kumoaminen.

Tuomion lyhennelmä

Asian T-40/96 kantaja tuli Euroopan yhteisöjen komission palvelukseen 16.3.1992 ylimääräiseksi toimenhaltijaksi ura-alueelle B. Alkuperäinen työsopimus tehtiin kuuden kuukauden mittaiseksi ja sitä jatkettiin kaksi kertaa aina 15.3.1993 asti. Kantaja jatkoi samoissa tehtävissä 16.-31.3.1993 edelleen ura-alueella B ylimääräisenä ulkopuolisena työntekijänä. Komissio jatkoi kantajan palvelussuhdetta ura-alueen B palkkaluokassa 5 väliaikaisena toimenhaltijana 1.4.1993 alkaen. Sopimus tehtiin kuudeksi kuukaudeksi. Myös tätä sopimusta jatkettiin useita kertoja peräkkäin eripituisina jaksoina aina 31.3.1996 asti. Komissio julkaisi 22.8.1995 palveluksessa olevia B ura-alueen väliaikaisia toimenhaltijoita koskevan ilmoituksen valintakokeisiin perustuvasta sisäisestä kilpailusta COM/T/B/96. Kilpailuilmoituksen II kohdan b alakohdassa täsmennetään, että kilpailuun osallistuvilta edellytetään 30.9.1995 mennessä vähintään kolmen vuoden keskeytymätöntä palvelusaikaa Euroopan yhteisöjen muihin toimenhaltijoihin sovellettavissa säännöissä (MTS) tarkoitettuna Euroopan yhteisöjen toimenhaltijana. Kantaja jätti hakemuksen edellä mainittuun kilpailuun. Kilpailun valintalautakunta päätti olla hyväksymättä häntä kilpailun kirjallisiin kokeisiin ja ilmoitti tästä kantajalle 18.12.1995. Valintalautakunta toteaa päätöksessään, ettei kantaja täytä kilpailuilmoituksen II kohdan b alakohdan osallistumisedellytystä.

Komissio otti asian T-55/96 kantajan palvelukseensa ylimääräiseksi toimenhaltijaksi ura-alueelle C 16.10.1991 alkaen neljäksi kuukaudeksi. Ylimääräisen toimenhaltijan palvelussuhteesta tehtyä sopimusta jatkettiin aina 15.10.1992 asti. Manpower-niminen yritys asetti kantajan komission käytettäväksi 16.-31.10.1992 väliseksi ajaksi. Henkilöstöä ja hallintoa koskevista asioista vastaava pääosasto IX (PO IX) tarjosi kantajalle 30.10.1992 lähettämässään kirjeessä väliaikaisen toimenhaltijan paikkaa 12 kuukaudeksi. Kantaja jatkoi samoissa tehtävissä väliaikaisen toimenhaltijan sopimuksella 1.11.1992 alkaen palkkaluokassa C 5. Tätä sopimusta jatkettiin useita kertoja peräkkäin. Komissio julkaisi 22.8.1995 palveluksessa olevia C ura-alueen väliaikaisia toimenhaltijoita koskevan ilmoituksen valintakokeisiin perustuvasta sisäisestä kilpailusta COM/T/C/96 varallaololuettelon laatimiseksi. Kilpailuilmoituksen II kohdan b alakohdassa täsmennetään, että kilpailuun osallistuvilta edellytetään 30.9.1995 mennessä vähintään kolmen vuoden keskeytymätöntä palvelusaikaa MTS:ssä tarkoitettuna Euroopan yhteisöjen toimenhaltijana. Kantaja jätti hakemuksen osallistuakseen edellä mainittuun kilpailuun. Kilpailun valintalautakunta päätti olla hyväksymänä häntä kilpailun kirjallisiin kokeisiin sillä perusteella, että 30.9.1995 hänen palvelusaikansa MTS:ssä tarkoitettuna Euroopan yhteisöjen toimenhaltijana jää alle edellytettyjen kolmen vuoden yhtäjaksoisen palvelusajan, ja ilmoitti tästä kantajalle 18.12.1995.

Aineelliset perusteet

Ilmeistä arviointivirhettä koskeva kanneperuste

Valintalautakuntien soveltamana osallistumisedellytyksenä oli se, että kilpailuun osallistujat ovat olleet yhtäjaksoisesti vähintään kolmen vuoden ajan MTS:ssä tarkoitettuna toimenhaltijana. Koska kantajat eivät voineet osoittaa olleensa palveluksessa tällaisina toimenhaltijoina yhtäjaksoisesti kolmen vuoden ajan, sillä kumpikin oli suorittanut tehtäviään sijaisen asemassa kahden viikon ajan näiden kolmen vuoden aikana, valintalautakunnat eivät ole syyllistyneet tosiseikkojen ilmeiseen arviointivirheeseen katsoessaan, että kantajat eivät täyttäneet tätä nyt riidanalaisena olevaa osallistumisedellytystä (27 kohta).

Kanneperuste, joka koskee henkilöstösääntöjen 27 artiklan ensimmäisen kohdan ja 29 artiklan 1 kohdan rikkomista ja sitä, että väliaikaisten toimenhaltijoiden oikeutta osallistua sisäisiin kilpailuihin on loukattu

Kilpailuilmoituksessa mainittu edellytys ja siihen perustuva valintalautakunnan päätös, joilla estetään tietyn toimielimen väliaikaisten toimenhaltij öiden vakinaistamiseen tähtäävään sisäiseen kilpailuun osallistuminen sellaisilta hakijoilta, jotka eivät voi osoittaa olleensa palveluksessa yhtäjaksoisesti kolmen vuoden ajan MTS:ssä tarkoitettuna toimenhaltijana, ovat lainvastaisia, koska ne ovat ristiriidassa Euroopan yhteisöjen virkamiehiin sovellettavien henkilöstösääntöjen (henkilöstösäännöt) 29 artiklan 1 kohdan ja 27 artiklan ensimmäisen kohdan kanssa, jossa vahvistetaan palvelukseen ottamisen tarkoitukseksi, että toimielin saa palvelukseensa mahdollisimman päteviä, tehokkaita ja ehdottoman luotettavia virkamiehiä. Nimittävän viranomaisen laaja harkintavalta kilpailujen osallistumisedellytysten valinnassa ei vaikuta tähän. Tätä harkintavaltaa on aina kuitenkin käytettävä kulloinkin täytettävien virkojen asettamien edellytysten ja yksikön edun mukaisesti. Henkilöstösääntöjen 27 artiklan kannalta kunkin kilpailun osallistujamäärän rajoittaminen ei voi yksin olla toimielimen edun mukainen perusteltu syy. Riidanalainen edellytys on ristiriidassa yksikön edun kanssa, jota toimielin kuitenkin väittää tukevansa järjestämällä sisäisiä nk. ”vakinaistamiskilpailuja”, koska edellytys johtaa siihen, että jotkut toimenhaltijat, joilla on pidempi virkaura, suljetaan kilpailussa osallistumismahdollisuuden ulkopuolelle, kun taas jotkut virkaiältään nuoremmat hyväksytään osallistujiksi. Kilpailuilmoituksessa asetetun edellytyksen perusteella hylättyjen toimenhaltijoiden mahdollisuus osallistua myöhemmin järjestettäviin kilpailuihin ei riitä saattamaan sellaista edellytystä henkilöstösääntöjen mukaiseksi, jota yksikön etu ei vaatinut ja joka rajoittaa väliaikaisten toimenhaltijoiden mahdollisuutta osallistua sisäisiin kilpailuihin (39-53 kohta).

Viittaukset: asia T-56/89, Bataille ym. v. parlamentti, 8.11.1990 (Kok. 1990, s. II-597,41, 42, 47 ja 49 kohta) ja asia T-60/92, Noonan v. komissio, 28.3.1996 (Kok. H. 1996, s. II-443, 43 kohta).

Ratkaisu:

Sisäisen kilpailun COM/T/B/96 valintalautakunnan päätös olla hyväksymättä Armel de Kerrosia kilpailun kokeisiin kumotaan.

Sisäisen kilpailun COM/T/C/96 valintalautakunnan päätös olla hyväksymättä Véronique Kohn-Bergéä kilpailun kokeisiin kumotaan.

Komissio velvoitetaan korvaamaan oikeudenkäyntikulut.